**Syklonen Sidr** (JTWC-betegnelse: ***06B***) er den fjerde navngitte stormen i syklonsesongen i Nord-Indiahavet i 2007. Om morgenen 15. november raste stormen med en styrke på 250 km/t og 305 km/t i kastene, noe som ville gjort den til en tropisk syklon i kategori 4 på Saffir-Simpson-skalaen.
Et område med urolig vær ble oppgradert til depresjon 11. november og deretter til syklonstormen Sidr neste dag. Syklonen økte kraftig i styrke på vei over Bengal-bukta. Syklonen forårsaket storstilt evakuering i Bangladesh; over 40 000 frivillige hjalp til med å evakuere tusener fra kystområder hvor havvannet var steget dramatisk. I tillegg skal om lag 650 000 mennesker ha blitt evakuert fra landsbygda. 
Over 3100 mennesker er bekreftet omkommet, men dødstallet kan stige dramatisk.

Stormhistorie
-------------

Syklonen i ferd med å oppløse seg 16. november.
Et urolig værområde lå 9. november sørøst for Andamanene. Dette området beveget seg sakte mot land, og ble oppgradert til depresjon 11. november. Dagen etter oppgraderte India Meteorological Department (IMD) den til syklonstormen Sidr. Syklonen økte kraftig i styrke på vei over Bengal-bukta og raste inn over land 15. november omkring klokken 17.00 UTC sørøst i Bangladesh med en styrke på over 240 km/t. Syklonen førte med seg store mengder nedbør, flodbølger og svært kraftige vindkast. Tidlig 16. november beveget syklonen seg i nordøstlig retning med 60 km/t, men var blitt svekket og nedgradert til en tropisk storm. Nabolandet India merket lite til stormens herjinger. Indiske meteorologer og politifolk i kystområdene opplyste at stormen hadde passert Indias østkyst uten å gjøre større skade.

Følger av syklonen
------------------

Skader som følge av Sidr
Styrtregn i hovedstaden Dhaka 15. november førte til oversvømmelse og vinden skal ha vært så kraftig at reklametavler fløy i gatene og hele hus ble løftet av bakken.
I kystdistriktene Barguna, Bagerhat, Barisal og Bhola fortalte innbyggerne om blant annet tusenvis av ødelagte strå- og jordhytter, oversvømte områder, ødelagte avlinger og fiskefarmer, opprevne trær og veltede telefonstolper. Elvetransporten, veier og jernbane skal også ha blitt hardt rammet.
Syklonen førte også til dannelsen av en fem meter høy flodbølge som rammet byene Patuakhali, Barguna, Jhalakathi hvor 700 000 mennesker bor. Representanter for myndighetene i hovedstaden Dhaka hadde tidlig 16. november ingen opplysninger om skader eller dødsfall som følge av flodbølgen. Ellers var samme dag 1100 fiskere meldt savnet. Strømmen gikk mange steder i Bangladesh og kommunikasjonsforbindelsen i avsidesliggende områder skal også ha blitt brutt.
Det er noe uklart nøyaktig hvor mange som har omkommet som en direkte følge av syklonen. Myndighetene i Bangladesh anslo dødstallet til å være 667, men det bangladeshiske nyhetsbyrået United News of Bangladesh gjennomførte sin egen telling og har foreløpig kommet fram til 2000 omkomne. Det tyske nyhetsbyrået DPA meldte senere at Bangladesh sine myndigheter hadde bekreftet at 2.388 mennesker var omkommet, og senere den 18. november 2007 meldte Røde Halvmåne til AFP at mellom 5 000 og 10 000 mennesker omkom. Det norske Utenriksdepartementet har bevilget 18 millioner kroner til hjelpearbeidet i Bangladesh. Ytterligere bistand vil bli vurdert på et senere tidspunkt.

Referanser
----------

1. ↑  Steph Ball (15. november 2007). «Severe Cyclone Sidr hurtles towards Bangladesh by Steph Ball» **(engelsk)**. BBC Weather. Arkivert fra originalen 7. januar 2008. Besøkt 15. november 2007.
2. ↑
3. ↑  «Cyclone kills hundreds in bangladesh» **(engelsk)**. BBC Weather. 16. november 2007. Besøkt 16. november 2007.
4. ↑  Halstein Røyseland, Bjørnar Tommelstad (16. november 2007). «Minst 1100 døde etter syklonen Sidr». Verdens Gang. Besøkt 17. november 2007.
5. ↑  «Fem meter høy flodbølge skylte inn over Bangladesh». Verdens Gang. 16. november 2007. Besøkt 17. november 2007.
6. ↑  «Tusenvis kan ha mistet livet i Bangladesh» **(norsk)**. Aftenposten. 17. november 2007. Besøkt 17. november 2007.
7. ↑  «Dødstallene i Bangladesh stiger» **(norsk)**. Aftenposten. 17. november 2007. Besøkt 17. november 2007.
8. ↑  «Bangladesh Red Crescent says 5,000-10,000 killed in cyclone» **(engelsk)**. news.yahoo.com. 18. november 2007. Besøkt 18. november 2007.
9. ↑  «Norge gir 18 millioner til syklonofre» **(norsk)**. Verdens Gang. 19. november 2007. Besøkt 19. november 2007.

Eksterne lenker
---------------

* (en) Cyclone Sidr – kategori av bilder, video eller lyd på Commons Rediger på Wikidata
* BBC: «Fierce cyclone batters Bangladesh» (engelsk)

|  |  |
| --- | --- |
| Oppslagsverk/autoritetsdata | LCCN
 |